ARIP คาดปีนี้พลิกกำไรหลัง Q1/58 มีกำไร-คาดรายได้ทั้งปี 400 ลบ.
ARIP คาดปีนี้พลิกกำไรหลัง Q1/58 มีกำไร-คาดรายได้ทั้งปี 400 ลบ.
18 มิ.ย. 2558

นายพรชัย จันทรศุภแสง ผู้อำนวยการธุรกิจสื่อไอทีและดิจิทัล บริษัท เออาร์ไอพี จำกัด (มหาชน) หรือ ARIP เปิดเผยว่า บริษัทมั่นใจปีนี้จะพลิกมีกำไรสุทธิ จากที่ขาดทุนสุทธิ 13.75 ล้านบาทในปีก่อน หลังในไตรมาสแรก สามารถทำกำไรสุทธิได้แล้ว 0.56 ล้านบาท ขณะที่คาดรายได้ปีนี้จะเพิ่มขึ้นเป็นราว 400 ล้านบาท จากปีก่อนอยู่ที่ 276.69 ล้านบาท โดยสัดส่วนรายได้ปีนี้จะมาจาก 3 ธุรกิจหลัก แบ่งเป็นธุรกิจการจัดนิทรรศการ(Commart) ราว 40% และธุรกิจการจัดนิทรรศการ (ภาครัฐ) 40% และส่วนที่เหลือเป็นธุรกิจมีเดีย หรือธุรกิจนิตยสารและทีวี มีสัดส่วนรายได้ 20%
ทั้งนี้ ธุรกิจการจัดนิทรรศการในช่วงที่เหลือของปีนี้จะเป็นกลุ่มลูกค้าภาครัฐเป็นหลัก โดยคาดว่าสิ้นปีนี้จะมีงานภาครัฐราว 10 งาน มูลค่ารวม 100 ล้านบาท ขณะที่กลุ่มลูกค้าภาคเอกชนจะเป็นการจัดงานสัมมนามากกว่า โดยบริษัทได้มีการปรับกลยุทธ์ทางการตลาดและแคมเปญต่างๆ เพื่อให้ตรงกับความต้องการของลูกค้ามากขึ้น เนื่องจากลูกค้าส่วนใหญ่เริ่มให้ความสำคัญของช่องทางทำการตลาด โดยเฉพาะการใช้สื่อทางออนไลน์
ส่วนธุรกิจมีเดีย หรือนิตยสาร ทีวี ปัจจุบันบริษัทยังคงดำเนินธุรกิจนิตยสารจำนวน 3 แบรนด์อยู่ แต่ช่องรายการทีวีได้ลดจำนวนช่องลง เหลือเพียง 1 ช่องเท่านั้น คือ รายการ Cyber city ที่มีการถ่ายทอดทางช่อง 5  
สำหรับภาพรวมอุตสาหกรรมไอทีปีนี้มองว่าเริ้มฟื้นตัวดีขึ้น หลังได้ผ่านจุดต่ำสุดมาแล้ว ซึ่งจะเห็นได้จากมีจำนวนการออกบูธเพิ่มมากขึ้น เมื่อเทียบกับช่วงที่ผ่านมา ประกอบกับจะมีการเปิดตัว Windows 10 ในช่วงปลายเดือนก.ค.นี้ และการเข้ามาของตลาดเกมส์ ที่มีความทันสมัยตอบโจทย์กลุ่มเป้าหมายมากขึ้น รวมถึงการปล่อย CPU ใหม่ ของ Intel ด้วย โดยปัจจัยดังกล่าวก็น่าจะส่งผลทำให้เป็นแรงกระตุ้นตลาดสินค้าไอที ให้ปรับตัวดีขึ้น โดยคาดว่าอุตสาหกรรมไอทีปีนี้ น่าจะเติบโตได้ราว 2% จากปีก่อนที่เติบโต 0.5%
อย่างไรก็ตามจากอุตสาหกรรมไอทีที่ดีขึ้นก็คาดว่าแนวโน้มผลการดำเนินงานในช่วงครึ่งปีหลังจะเติบโตดีกว่าช่วงครึ่งปีแรกได้
นายพรชัย กล่าวว่า การจัดงานคอมมาร์ต เน็กเจน 2015 ภายใต้คอนเซ็ปต์ “มางานคอมาร์ต ชีวิตมาร์ท สนุก” โดยจะจัดขึ้นในวันนี้ไปจนถึง 21 มิ.ย.58 บริษัทคาดหวังเงินสะพัดจากงานนี้ประมาณ 2,700 ล้านบาท ซึ่งใกล้เคียงกับครั้งที่ผ่านมา และคาดว่าจะมีผู้เข้าร่วมงานราว 1 ล้านคนรวมทั้ง 4 วัน จากเดิมที่มี 7-8 แสนคน โดยสินค้าหลักภายในงานจะยังคงเป็นสินค้าที่ได้รับความนิยม อย่าง โน้ตบุ๊ค ซึ่งจะแบ่งเป็นโน๊ตบุ๊คทั่วไป และโน๊ตบุ๊คที่รองรับในเรื่องของเกมส์โดยเฉพาะ
นอกจากนี้จุดเด่นภายในงานครั้งนี้จะเป็นเรื่องของเกมส์ ที่จะจับกลุ่มลูกค้าที่มีกำลังซื้อ และชอบเล่นเกมส์ โดยมองตลาดเกมส์ในปีนี้เริ่มกลับมาเติบโตได้อีกครั้ง จากการพัฒนาตลาดไอทีของไทย ไม่ว่าจะเป็นระบบอินเตอร์เน็ตที่มีความไวขึ้น ที่เข้ามาซัพพอร์ตตลาด ทำให้ตลาดเกมส์ หรือ e-sport เติบโตขึ้นอย่างต่อเนื่อง จากเดิมตลาดเกมส์ออนไลน์จะเติบโตประมาณ 10-20% ทุกปี